જે મિત્રોએ શૈલેન્દ્રના સાવ કોરાણે મુકાયેલા પરંતુ પરમ કવિતામય ગીતોની શ્રેણી ‘હૈં સબસે મધુર વો ગીત ‘ વાંચી છે એમને યાદ હશે કે એ લેખમાળાના અંતિમ બે હપ્તામાં શૈલેન્દ્રની શ્રેષ્ઠતમ કવિતા અર્થાત્ એમણે પોતાની જિંદગીનો ભોગ આપીને સર્જેલી ફિલ્મ ‘ તીસરી કસમ ‘ અને એ ફિલ્મના બે ગીતોની વાત હતી. ખરેખર તો એ બે હપ્તામાં આખી ફિલ્મનો વાર્તાપ્રવાહ હીરામન અને હીરાબાઈના માધ્યમથી વણી લીધેલો. ( જે બે ગીતોની એ બન્ને હપ્તામાં વાત કરેલી એ હતાં ‘ સજનવા બૈરી ગએ હમાર ‘ અને ‘ લાલી લાલી ડોલિયામેં લાલી રે દુલ્હનિયા ‘ ) . સંજોગવશાત્ ( અથવા નિયતિ દ્વારા પૂર્વનિયોજીત પણ હોય ! ) આ શ્રેણીનું સમાપન પણ હીરામનથી જ થઈ રહ્યું છે ત્યારે જેમણે એ ધારાવાહિકના અંતિમ બે હપ્તા વાંચ્યા હોય એમને સમગ્ર વાતનું ઉચિત સંધાન પણ મળી રહેશે એટલું જ નહીં, હીરામનના ચરિત્રમાં વધુ ઊંડા ઉતરવાનો મોકો પણ ઉપલબ્ધ થશે.